Droogtehulp: dié vrou pak die droogte tree vir tree | Agri
Van 1 tot 4 Mei pak hierdie brawe landbou-produsent van Napier die Heuninglandstaproete van 103 km digby Beaufort-Wes aan om geld in te samel vir groot dele van die Wes-Kaap wat steeds gebuk gaan onder 'n voortslepende droogte. Later vanjaar gaan sy dieselfde doen met die Namaqua Camino van 262 km. Hier is Estelle van Dyk se storie:
"Ek het die roete laasjaar in September ook gestap en toe diep onder die indruk van die vernietigende droogte in die Karoo gekom. As 'n landbouprodusent is ek terdeë bewus van hoe swaar my kollegas in die droogtegeteisterde gebiede kry, maar om die uitwerking van die droogte self te sien, maak jou oë op ander manier oop. Die verlatenheid is een ding, maar die dorheid en verganklikheid van klip en veld was vir my baie erg. Die hartverskeurendste is egter dat mense baie, baie swaarkry.
"Toe die Overberg so 'n maand terug die 'reën-wat-kos-bring' gekry het, kon ek nie anders as om aan die mense te dink wat bitterswaar kry met hierdie droogte nie. Ek het net geweet ek móét iets doen. Ek móét terug Karoo. En sowaar, daar was vir my 'n kansellasieplek beskikbaar vir die eerste week van Mei se Heuningland-stap!
"En as jy my kilometers gaan borg, dra jy by tot 'n verdienstelike saak. Vir nou soek ek 'n bondgenote om, vir so lank as die droogte sy ysterkloue in die Karoo bly inslaan, saam met my geld in te samel vir Agri Wes-Kaap se Droogtehulpfonds, al moet ek vir die volgende vyf jaar daar gaan stap!
"Ons familie is al sedert 1995 `n kliënt van OVK (voorheen CMW), en ek het hulle met vrymoedigheid genader om 'n borgskap, waartoe hulle onmiddellik ingestem het! Dankie daarvoor!
"As jy my wil borg, skakel die Agri Wes-Kaap kantoor by (021) 860 3800. As jy net 'n bydrae wil maak, kan jy dit doen by: Agri Wes-Kaap, ABSA-tjek, 400 960 313 (takkode 334210), verwysing Stap Vir Droogte."